Document ID: 32003R1461

Ir-Regolament tal-Kummissjoni (KE) Nru 1461/2003
tat-18 ta' Awissu 2003
li jippreskrivi kondizzjonijiet dwar proġetti pilota għat-trasmissjoni elettronika ta' informazzjoni dwar attivitajiet tas-sajd u r-remote sensing
IL-KUMMISSJONI TAL-KOMUNITAJIET EWROPEJ
Wara li kkonsidrat it-Trattat li jistabbilixxi l-Komunitajiet Ewropej,
Wara li kkonsidrat ir-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttament sostenibbli ta' riżorsi tas-sajd skond il-Politika Komuni tas-Sajd [1], u partikolarment l-Artikolu 22(3) u l-Artikolu 23(5) tiegħu,
Billi:
(1) Ir-Regolament (KE) Nru 2371/2002 jeħtieġ lill-Kunsill li jiddeċiedi dwar l-obbligi li jibgħat elettronikament l-informazzjoni dwar attivitajiet ta' sajd biex titjieb l-effiċjenza fl-immaniġġjar ta' opportunitajiet tas-sajd u biex jinħoloq mezz ta' remote sensing biex wieħed isir jaf b'xi bastimenti li qed ibaħħru.
(2) Proġetti piloti li għandhom x'jaqsmu rispettivament mat-trasmissjoni elettronika ta' informazzjoni dwar attivitajiet ta' sajd u mar-remote sensing, jistgħu jitwettqu, b'koperazzjoni mal-Kummissjoni, biex issir stima tat-teknoloġija li għandha tiġi użata, qabel l-1 ta' Ġunju 2004.
(3) Huwa għalhekk meħtieġ, biex jiġi żgurat li l-Istati Membri iwettqu dawn il-proġetti piloti, li jiġu stabbiliti dawn il-kondizzjonijiet ta' applikazzjoni. Dawk il-kondizzjonijiet għandhom partikolarment ikopru, dwar dak li għandu x'jaqsam mat-trasmissjoni elettronika ta' informazzjoni, l-informazzjoni li trid tiġi reġistrata u rappurtata b'mezzi elettroniċi, u l-funzjoni tas-sistemi li jkun hemm abbord bastimenti tas-sajd li jirreġistraw u jittrasmettu elettronikament l-informazzjoni konċernata. Dwar ir-remote sensing, il-kondizzjonijiet għandhom ikopru wkoll il-funzjonijiet ta' din is-sistema u ż-żoni li għandhom ikunu monitorjati matul il-proġetti pilota.
(4) Il-Kummissjoni teħtieġ li tiġi infurmata mill-Istati Membri dwar il-progress u r-riżultati tal-proġetti pilota, partikolarment biex tkun tista' tagħmel stima ta' l-effettività ta' l-infiq tat-teknoloġiji li għandhom ikunu wżati biex titjieb l-effettività fil-kontroll tas-sajd.
(5) Kontribuzzjoni finanzjarja mill-Komunità tista' tingħata dwar il-proġetti pilota mwettqa mill-Istati Membri, skond il-kondizzjonijiet preskritti mid-Deċiżjoni tal-Kunsill 2001/431/KE tat-18 ta' Mejju 2001 dwar kontribuzzjoni finanzjarja tal-Komunità għal ċerti spejjeż li jkunu daħlu għalihom l-Istati Membri fl-implimentazzjoni tas-sistemi ta' kontroll, l-ispezzjoni u s-sorveljanza applikabbli għall-politika komuni tas-sajd [2].
(6) Il-miżuri previsti f'dan ir-Regolament huma skond l-opinjoni tal-Kumitat ta' Ġestjoni għas-Sajd u l-Akwakultura,
ADOTTAT DAN IR-REGOLAMENT:
KAPITOLU I
DISPOSIZZJONIJIET ĠENERALI
Artikolu 1
Is-suġġett
Dan ir-Regolament jistabbilixxi ċerti kondizzjonijiet għat-twettiq mill-Istati Membri tal-proġetti pilota previsti fl-Artikolu 22(1)(ċ) u l-Artikolu 23(3) tar-Regolament (KE) Nru 2371.2002 dwar it-trasmissjoni elettronika ta' informazzjoni dwar attivitajiet ta' sajd u ta' remote sensing.
Artikolu 2
Limiti ta' żmien
1. Il-proġetti pilota għandhom jitħaddmu mill-1 ta' Diċembru 2003 l-aktar tard u jibqgħu jitħaddmu sal-31 ta' Mejju 2004.
2. Proġetti dwar it-trasmissjoni elettronika ta' informazzjoni dwar attivitajiet ta' sajd u ta' remote sensing minn Stati Membri qabel id-dħul fis-seħħ ta' dan ir-Regolament huma kkonsidrati proġetti pilota għall-finijiet tar-Regolament preżenti.
KAPITOLU II
TRASMISSJONI ELETTRONIKA TA' INFORMAZZJONI DWAR ATTIVITAJIET TA' SAJD
Artikolu 3
Għażla ta' bastimenti tas-sajd
L-Istati Membri li jwettqu proġetti pilota dwar it-trasmissjoni elettronika ta' informazzjoni dwar attivitajiet ta' sajd, għandhom jagħżlu numru xieraq ta' bastimenti, preferibbilment ta' tulijiet differenti.
Artikolu 4
Rapporti lill-awtorità kompetenti
Bla ħsara għall-obbligi preskritti fil-liġi tal-Komunità, il-kaptan tal-flotta tas-sajd tal-Komunità li jkun qed jieħu sehem fil-proġett pilota għandu kuljum jirreġistra u jirrapporta b'mezz elettroniku lill-awtorità kompetenti ta' l-Istat Membru tal-bandiera b'informazzjoni dwar:
(a) il-kwantitajiet ta' kull speċi maqbuda u miżmuma abbord, meta jaqbżu l-50 kg fil-piż ħaj ekwivalenti
(b) id-data u l-post ta' dawn il-qabdiet
(ċ) it-tip ta' tagħmir użat; u
(d) għal bastimenti tas-sajd li jaqbżu t-18-il metru fit-tul u li jkunu fuq attivitajiet ta' sajd f'xi żoni fejn japplikaw regoli speċifiċi dwar l-aċċess għall-ibħra u r-riżorsi, id-data u l-ħin ta' l-issettjar jew is-settjar mill-ġdid ta' tagħmir statiku kif ukoll id-data u l-ħin tat-tmiem tal-ħidmiet tas-sajd bl-użu tat-tagħmir statiku.
Artikolu 5
Tagħmir tal-bastiment
L-Istati Membri għandhom jieħdu l-passi meħtieġa biex jiżguraw li l-bastimenti li jtajru l-bandiera tagħhom u li jkunu jieħdu sehem fil-proġett pilota jkunu mgħammra b'sistemi kapaċi jirreġistraw u jittrasmettu elettronikament l-informazzjoni dwar l-attivitajiet tas-sajd tagħhom waqt il-proġetti pilota.
Artikolu 6
Trasmissjoni ta' informazzjoni
1. Mhux aktar tard minn xahar qabel il-proġetti jibdew jitħaddmu, l-Istati Membri għandhom jibagħtu lill-Kummissjoni:
(a) ir-referenza sħiħa ta' l-awtorit_ kompetenti nominata biex issegwi l-proġetti pilota;
(b) lista tal-bastimenti li jkunu jieħdu sehem, li jkun fiha għal kull bastiment għall-inqas in-numru intern tar-reġistru tal-flotta;
(ċ) sommarju tal-karatteristiċi takniċi tat-tagħmir li jkun hemm abbord;
(d) deskrizzjoni ta' kif data jinġabru u jiġu proċessati mill-awtoritÞ kompetenti.
2. Darba l-proġetti jkunu bdew jitħaddmu, l-Istati Membri għandhom jinfurmaw lill-Kummissjoni b'kull tibdil fil-lista tal-bastimenti parteċipanti.
3. Il-Kummissjoni għandha tikkomunika lill-Istati Membri id-data li tkun irċeviet skond il-paragrafi (1) u (2).
Artikolu 7
Proċessar ta' data dwar attivitajiet ta' sajd
1. L-Istati Membri għandhom jieħdu l-passi meħtieġa biex jiżguraw li l-informazzjoni trasmessa elettronikament mill-bastimenti li jtajru l-bandiera tagħhom u li jkunu jipparteċipaw fil-proġett tkun proċessata mill-awtoritajiet kompetenti.
2. Tkun xi tkun is-sistema użata, l-Istati Membri għandhom jirreġistraw l-informazzjoni f'għamla li tinqara minn kompjuter. L-Istati Membri għandhom jiżguraw li d-data jinżammu reġistrati sal-31 ta' Diċembru 2004.
KAPITOLU III
REMOTE SENSING
Artikolu 8
Sistemi tal-bastimenti dwar l-iskoperta
1. L-Istati Membri li jistabbilixxu u jittestjaw sistemi tal-bastimenti dwar l-iskoperta bażati fuq teknoloġija ta' remote sensing (VDS) għandhom jużaw xbihat li jinħassu mill-bogħod biex jiskopru bastimenti li jkunu qed ibaħħru f'ilmijiet li jaqgħu taħt is-sovranità jew ġurisdizzjoni tagħhom, kif ukoll f'żoni oħra li fihom jistgħu joperaw bastimenti tas-sajd li jtajru l-bandiera tagħhom.
2. Il-proġetti pilota għandhom jassessjaw il-kapaċità tal-VDS dwar:
(a) l-użu ta' xbihat li jinħassu mill-bogħod ġejjin mill-ispazju jew mill-ajru biex ikun determinat in-numru ta' bastimenti tas-sajd u l-posizzjoni tagħhom f'żona speċifika;
(b) il-kontroll bir-reqqa tal-posizzjonijiet ta' bastimenti tas-sajd bil-VDS b'rapporti dwar il-posizzjoni minn sistemi li jimmonitorjaw il-bastimenti (VMS), u
(ċ) is-sinjalazzjoni tal-possibiltà ta' preżenza ta' bastimenti tas-sajd li minnhom ma waslu ebda rapporti dwar il-posizzjoni permezz tal-VMS.
Artikolu 9
Żoni marittimi li għandhom jiġu monitorjati.
1. L-Istati Membri għandhom jiddeċiedu dwar iż-żona jew żoni marittimi li għandhom jiġu monitorjati matul il-proġetti pilota.
2. Mhux aktar tard minn xahar qabel il-proġetti jibdew jitħaddmu, l-Istati membri għandhom jikkomunikaw lill-Kummissjoni id-dettalji tal-proġett, partikolarment l-awtorità kompetenti nominata biex issegwi l-proġetti pilota, in-numru ta' xbihat u ż-żoni ta' mnejn jittieħdu dawn ix-xbihat. L-Istati Membri iridu jiġġustifikaw l-għażla li jkunu għamlu ta' dawn iż-żoni.
KAPITOLU IV
DISPOSIZZJONIJIET FINALI
Artikolu 10
Koperazzjoni bejn l-Istati Membri
1. L-Istati Membri jistgħu iħaddmu proġetti pilota flimkien.
2. Il-Kummissjoni għandha timmonitorja l-progress tal-proġetti pilota u tiffaċilita l-koperazzjoni bejn l-Istati Membri.
Artikolu 11
Rapporti lill-Kummissjoni
1. Sat-30 ta' April, 2004, kull Stat Membru għandu jibgħat lill-Kummissjoni rapport ta' stima dwar il-proġetti pilota li jkun wettaq, li jkun fih partikolarment deskrizzjoni teknika tas-sistemi imħaddma għall-għan ta' proġetti pilota kif jaħdmu f'konnessjoni ma' sistemi eżistenti dwar monitoraġġ, kontroll u sorveljanza.
2. Sal-31 ta' Lulju, 2004, kull Stat Membru għandu jibgħat ir-rapport finali tiegħu, li jkun fih partikolarment dettalji dwar l-effettività ta' l-infiq u l-funzjonament tas-sistemi, kif ukoll ir-rimarki tiegħu dwar l-użu tat-teknoloġiji involuti.
Artikolu 12
Dan ir-Regolament għandu jidħol fis-seħħ fis-seba' jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta' Awissu 2003.

Labels: 12
6